VODA NA CESTAMA, IZBIJENI ŠAHTOVI

Povodom dolaska glavnine pogoršanja vremena, DHMZ je putem Meteoalarma za nastavak dana izdao nekoliko žestokih upozorenja koja se odnose na mogućnost bujičnih poplava, pijavica i jakog vjetra.

"Najviši crveni stupanj upozorenja izdan je zbog mogućnosti obilne kiše (60-100 mm) koja lokalno može uzrokovati bujične poplave. Žuto upozorenje odnosi se na mogućnost pijavica te izraženijih grmljavinskih pljuskova. Mogućnost pojave grmljavine pritom iznosi 40-60%.

Posljednje upozorenje odnosi se na vjetar, ponegdje će biti jakog juga sa srednjom brzinom vjetra većom od 40 km/h.

Upozorenja su izdana i za ostatak zemlje, no ona su izuzev gorske regije gdje prema DHMZ-u može pasti i 120 mm kiše nižeg žutog stupnja. U unutrašnjosti Hrvatske upozorenje se odnosi na mogućnost obilne kiše, dok u Dalmaciji može biti udara juga do 85 km/h. Tek su u sjevernoj Dalmaciji izgledni intenzivniji pljuskovi (>20 mm kiše).", piše to Istramet.

Poplavljene ceste u Crikvenici

Jaka kiša poplavila je u subotu ujutro središte Crikvenice i ceste u okolici, a HAK navodi da se zbog velike količine vode na kolniku ne može voziti ni županijskom cestom Bribir-Novi Vinodolski od trgovačkih centara u Novom Vinodolskom.

Jaka kiša padala je cijelu noć, a poplavljena je cesta prema centru Crikvenice u duljini od jednog kilometra.

Obilna kiša stvara probleme u prometu te se na mnogim dionicama zbog nakupljene vode vozi usporeno.

IstraMetpiše kako su od ponoći najviše kiše zabilježile meteorološke postaje u Crikvenici (169 mm), Selcu (129 mm) te Poratu na otoku Krku (94 mm).